16.

Nakon članka 56. umeću se sljedeći odjeljci: „ODJELJAK 14. Potpore za regionalne zračne luke Članak 56.a Potpore za ulaganje u regionalne zračne luke 1. Potpore za ulaganje u zračnu luku spojive su s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Predmetna ulaganja ne premašuju ono što je potrebno za srednjoročni očekivani promet na temelju razumnih predviđanja prometa. 3. Zračna luka otvorena je svim potencijalnim korisnicima. U slučaju fizičkog ograničenja kapaciteta, dodjela se provodi na temelju prikladnih, objektivnih, transparentnih i nediskriminacijskih kriterija. 4. Potpore se ne dodjeljuju zračnoj luci smještenoj do 100 kilometara ili 60 minuta putovanja automobilom, autobusom, vlakom ili brzim vlakom od postojeće zračne luke s koje se obavlja redoviti zračni prijevoz u smislu članka 2. stavka 16. Uredbe (EZ) br. 1008/2008. 5. Potpore se ne dodjeljuju zračnim lukama s prosječnim godišnjim prometom od više od tri milijuna putnika u dvjema financijskim godinama uoči godine u kojoj je potpora dodijeljena. Ne očekuje se da zbog potpore prosječni godišnji promet prijeđe tri milijuna putnika u dvjema financijskim godinama nakon dodjele potpore. 6. Potpore se ne dodjeljuju zračnim lukama s prosječnim godišnjim teretnim prometom iznad 200 000 tona u dvjema financijskim godinama uoči godine u kojoj je potpora dodijeljena. Ne primjenjuje se ni ako se očekuje da zbog potpore prosječni godišnji teretni promet prijeđe 200 000 tona u dvjema financijskim godinama nakon dodjele potpore. 7. Potpore se ne dodjeljuju za premještanje postojećih zračnih luka ili za stvaranje nove putničke zračne luke, uključujući pretvorbu postojećeg uzletišta u putničku zračnu luku. 8. Iznos potpore ne premašuje razliku između prihvatljivih troškova i operativne dobiti ulaganja. Operativna dobit oduzima se od prihvatljivih troškova ex ante, na temelju razumnih predviđanja ili mehanizmom povrata sredstava. 9. Prihvatljivim troškovima smatraju se troškovi povezani s ulaganjima u infrastrukturu zračne luke, uključujući troškove planiranja. 10. Iznos potpore ne premašuje: (a) 50 % prihvatljivih troškova zračnih luka s prosječnim godišnjim putničkim prometom od jedan do tri milijuna putnika u dvjema financijskim godinama uoči godine u kojoj je potpora dodijeljena; (b) 75 % prihvatljivih troškova za zračne luke s prosječnim godišnjim putničkim prometom od najviše milijun putnika u dvjema financijskim godinama uoči godine u kojoj je potpora dodijeljena. 11. Maksimalni intenzitet potpore može se povećati za 20 postotnih bodova za zračne luke u udaljenim regijama. 12. Stavci 2. i 4. ne primjenjuju se na zračne luke s prosječnim godišnjim putničkim prometom od 150 000 putnika u dvjema financijskim godinama uoči godine u kojoj je potpora dodijeljena pod uvjetom da se ne očekuje da zbog potpore prosječni godišnji putnički promet prijeđe 150 000 putnika. Potpore dodijeljene takvim zračnim lukama moraju biti u skladu sa stavkom 8. ili sa stavcima 10. i 11. ODJELJAK 15. Potpore za luke Članak 56.b Potpore za ulaganje u pomorske luke 1. Potpore za ulaganje u pomorske luke spojive su s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Prihvatljivim troškovima smatraju se troškovi ulaganja, uključujući troškove planiranja: (a) za gradnju, zamjenu ili nadogradnju infrastrukture pomorskih luka; te (b) za gradnju, zamjenu ili nadogradnju pristupne infrastrukture unutar područja luke. To uključuje jaružanje unutar područja luke uz izuzetak jaružanja za održavanje. 3. Troškovi ulaganja koji se odnose na djelatnosti koje nemaju veze s prijevozom, uključujući pogone industrijske proizvodnje aktivne u luci, urede ili prodavaonice, kao i nadgrađa, nisu prihvatljivi troškovi. 4. Iznos potpore ne premašuje razliku između prihvatljivih troškova i operativne dobiti ulaganja. Operativna dobit oduzima se od prihvatljivih troškova ex ante na temelju razumnih predviđanja ili mehanizmom povrata sredstava. 5. Maksimalni iznos potpore za ulaganja iz stavka 2. točke (a) ne premašuje: (a) 100 % prihvatljivih troškova ako su prihvatljivi troškovi do 20 milijuna EUR; (b) 80 % prihvatljivih troškova ako su prihvatljivi troškovi od 20 milijuna EUR do 50 milijuna EUR; (c) 50 % prihvatljivih troškova ako su prihvatljivi troškovi od 50 milijuna EUR do 100 milijuna EUR; (d) 50 % prihvatljivih troškova ako su prihvatljivi troškovi do 120 milijuna EUR za pomorske luke uključene u radni plan koridora osnovne mreže iz članka 47. Uredbe (EU) br. 1315/2013. Maksimalni intenzitet potpore za ulaganja iz stavka 2. točke (b) ne premašuje 100 % prihvatljivih troškova; 6. Intenzitet potpora iz stavka 5., prvog podstavka, točaka (b), (c), i (d), može se povećati za 10 postotnih bodova za ulaganja koja se nalaze u potpomognutim područjima koja ispunjuju uvjete iz članka 107. stavka 3. točke (a) Ugovora i za 5 postotnih bodova za ulaganja koja se nalaze u potpomognutim područjima koja ispunjuju uvjete iz članka 107. stavka 3. točke (c) Ugovora. 7. Sva ulaganja kojima je dodijeljena potpora, a koja je pokrenuo isti korisnik u razdoblju od tri godine od datuma početka radova na drugom ulaganju kojem je dodijeljena potpora u istoj pomorskoj luci smatraju se dijelom istog projekta ulaganja. 8. Bilo kakva koncesija ili drugo odobravanje trećoj strani izgradnje, nadogradnje ili najma lučke infrastrukture s potporom ili upravljanje njome, dodjeljuje se na konkurentnoj, transparentnoj, nediskriminirajućoj i bezuvjetnoj osnovi. Trajanje koncesije ili drugog odobravanja iznajmljivanja ili rada lučke infrastrukture s potporom trećoj strani ne premašuje vrijeme koje ta treća strana može razumno smatrati potrebnim za povrat izvršene investicije u poslovanje ili usluge, zajedno s povratom uloženog kapitala, uzimajući u obzir ulaganja potrebna za postizanje posebnih ugovornih ciljeva. 9. Lučka infrastruktura s potporom stavlja se na raspolaganje zainteresiranim korisnicima na jednakoj i nediskriminirajućoj osnovi po tržišnim uvjetima. 10. Za potpore koje ne premašuju 5 milijuna EUR, najveći iznos potpore može se odrediti na 80 % prihvatljivih troškova, pored metode iz stavaka 4., 5. i 6. Članak 56.c Potpore za ulaganja u luke unutarnjih plovnih putova 1. Potpore za ulaganje u luke unutarnjih plovnih putova spojive su s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Prihvatljivim troškovima smatraju se troškovi ulaganja, uključujući troškove planiranja: (a) za gradnju, zamjenu ili nadogradnju infrastrukture luka unutarnjih plovnih putova; te (b) za gradnju, zamjenu ili nadogradnju pristupne infrastrukture unutar područja luke. To uključuje jaružanje unutar područja luke uz izuzetak jaružanja za održavanje. 3. Troškovi ulaganja koji se odnose na djelatnosti koje nemaju veze s prijevozom, uključujući pogone industrijske proizvodnje aktivne u luci, urede ili prodavaonice, kao i nadgrađa, nisu prihvatljivi. 4. Iznos potpore ne premašuje razliku između prihvatljivih troškova i operativne dobiti ulaganja. Operativna dobit oduzima se od prihvatljivih troškova ex ante na temelju razumnih predviđanja ili mehanizmom povrata sredstava. 5. Najveći intenzitet potpore ne premašuje 100 % prihvatljivih troškova. 6. Sva ulaganja kojima je dodijeljena potpora, a koja je pokrenuo isti korisnik u razdoblju od tri godine od datuma početka radova na drugom ulaganju kojem je dodijeljena potpora u istoj luci unutarnjih plovnih putova smatraju se dijelom istog projekta ulaganja. 7. Bilo kakva koncesija ili drugo odobravanje trećoj strani izgradnje, nadogradnje ili najma lučke infrastrukture s potporom ili upravljanje njome, dodjeljuje se na konkurentnoj, transparentnoj, nediskriminirajućoj i bezuvjetnoj osnovi. Trajanje koncesije ili drugog odobravanja iznajmljivanja ili rada lučke infrastrukture s potporom trećoj strani ne premašuje vrijeme koje ta treća strana može razumno smatrati potrebnim za povrat izvršene investicije u poslovanje ili usluge, zajedno s povratom uloženog kapitala, uzimajući u obzir ulaganja potrebna za postizanje posebnih ugovornih ciljeva. 8. Lučka infrastruktura s potporom stavlja se na raspolaganje zainteresiranim korisnicima na jednakoj i nediskriminirajućoj osnovi po tržišnim uvjetima. 9. Za potpore koje ne premašuju 2 milijuna EUR, najveći iznos potpore može se odrediti na 80 % prihvatljivih troškova, pored metode iz stavaka 4. i 5.”